b'\n_START_ARTICLE_\nJ\xc3\xb8rn Hoel\n_START_SECTION_\nBakgrunn\n_START_PARAGRAPH_\nHan begynte \xc3\xa5 spille i lokale grupper blant annet sammen med Steinar Albrigtsen i 1970-\xc3\xa5rene. Som sanger og l\xc3\xa5tskriver kom han med sin f\xc3\xb8rste plate, Ubarbert, i 1982. Fire \xc3\xa5r senere deltok han i Melodi Grand Prix med \xc2\xabInkululeko\xc2\xbb, og han kom p\xc3\xa5 en andreplass. _NEWLINE_Det store gjennombruddet kom i 1987 med Varme ut av is. Albumet inneholdt blant annet l\xc3\xa5tene \xc2\xabHar en dr\xc3\xb8m\xc2\xbb og \xc2\xabEi hand \xc3\xa5 holde i\xc2\xbb, begge med musikk av Svein Gundersen og tekst av Trygve Hoff. \xc2\xabHar en dr\xc3\xb8m\xc2\xbb ble ogs\xc3\xa5 brukt som filmmusikk til filmen Dr\xc3\xb8mmeslottet i 1986. For suksessen med dette albumet ble han k\xc3\xa5ret til \xc3\x85rets spellemann under Spellemannprisen 1987. _NEWLINE_I 1989 ga han ut bluesalbumet Love Will Make You Do Things You Know Is Wrong som bare ble gitt ut i 3000 eksemplarer, og som regnes som et samleobjekt. Etter denne utgivelsen var han tilbake med sin hese stemme og sine kj\xc3\xa6rlighetssanger utover 1990-\xc3\xa5rene. I 1990 ble han tildelt Gammleng-prisen i klassen pop.\n_START_SECTION_\nSamarbeid med Albrigtsen\n_START_PARAGRAPH_\nHoel har samarbeidet med Steinar Albrigtsen gjennom hele sin karriere, og i 1997 ga de to ut sitt f\xc3\xb8rste album sammen: Get Together. H\xc3\xb8sten 2007 ga han ut albumet P\xc3\xa5 grunn av d\xc3\xa6 som var hans f\xc3\xb8rste studioalbum p\xc3\xa5 sju \xc3\xa5r. H\xc3\xb8sten 2009 ga Albrigtsen og Hoel ut albumet Two Rivers One Road, som var duoens andre felles utgivelse. _NEWLINE_I 2014 deltok Hoel i NRK-programserien The Hit, hvor kjente artister fremf\xc3\xb8rte sangene til ukjente l\xc3\xa5tskrivere. Hoel kvalifiserte seg til finalerunden i programmet. Han var ogs\xc3\xa5 en av deltakerne i NRK-serien Stjernekamp h\xc3\xb8sten 2014.'